
Táplálásterápia és testedzés hatásának vizsgálata colorectalis műtét kimenetelére kisállat modellben

Kulcsszavak: bimodális, prehabilitáció, anastomosis, colon, malnutríció
Bevezetés: A vastagbélműtétek és anastomosis képzések száma nő, azonban a korszerű sebészeti eljárások ellenére magas az anastomosis elégtelenség aránya. Prehabilitációs programok segítségével, a betegek tápláltsági, fizikai és mentális felkészítésével javítható a postoperativ (PO) kimenetel.
Célkitűzésünk a testedzés és táplálásterápia hatásának vizsgálata a colon anastomosis gyógyulására (AG).
Módszerek: Kísérletünkben 108 hím Wistar patkányt 6 csoportra osztottunk: ad libitum táplált (A), A és edző (AE), malnutríciós (M), M és edző (ME), M és visszatáplált (MN), MN és edző (MNE). Monitoroztuk a testtömeg (TTG) változását, és mágneses rezonancia vizsgálatot végeztünk a testösszetétel meghatározására. Indocianin zöld beadása után megmértük a bélkeringést jellemző time-to-peak (TTP) értéket. Vizsgáltuk az albumin és összfehérje szérumszinteket, az állatok jóllétét rat grimace scale-lel (RGS) mértük fel. PO 4. és 7. napon termináltuk az állatokat, és az AG mértékét robbanási nyomással (BP) és adhézió score-ral (AS) jellemeztük. A vastagbélredők hosszának (RH) és a kapcsolófehérjék (TJP) szintjének meghatározására szövettani mintát vettünk. Vizsgáltuk a coecum széklettartamát (CF).
Eredmények: M és ME csoportokban csökken a TTG A csoporthoz képest, melyet az izom- és nem a zsírarány csökkenése okoz, továbbá MN, MNE csoportok elérték az A és AE csoportok TTG és testösszetétel értékeit. Laborvizsgálatok során hasonló eltérést tapasztaltunk. A TTP idő, az RGS és az AS szignifikánsan megemelkedett az M, ME csoportban az A, AE, MN, MNE csoportokhoz képest. A BP szignifikánsan alacsonyabb volt az M csoportban az A, AE csoportokhoz képest. Az ME csoport BP értékei tovább csökkentek, míg az MN, MNE csoportok értékei szignifikánsan megemelkedtek az M csoport értékeihez képest. Az RH tekintetében hasonló tendencia volt kimutatható. A TJP-k szintje szignifikánsan csökkent az M csoportban, emelkedett ME és MN csoportokban, a legmagasabb értékeket MNE csoportban kaptuk. A CF M és ME csoportokban nőtt, míg az MN és MNE csoportokban közel azonos értéket mutatott az A, AE csoportokhoz képest.
Megbeszélés: Malnutríció esetén a táplálásterápia elsődleges szerepű, eredményét a testedzés tovább javítja. Kedvezően befolyásolja a testösszetételt, tápláltsági állapotot, az anastomosis gyógyulást és a passzázst, így alkalmas lehet a PO szövődmények számának csökkentésére.
 



